আড়াইশো বছরের বাংলা নাটক ও থিয়েটারের ইতিহাসের সংগ্রহশালা হবে গিরিশচন্দ্র ঘোষ এবং নটী বিনোদিনীর কীর্তিধন্য স্টার থিয়েটারে। এমনই পরিকল্পনা নিয়েছে কলকাতা পুরসভা।
পুরসভা সূত্রের খবর, ১৩৩ বছরের পুরনো এই নাট্যমঞ্চে বাংলা থিয়েটারের ওই সংগ্রহশালা এমনভাবে তৈরি করা হবে যাতে সেখানে নাট্যপ্রেমী এবং নাট্যগবেষকেরা সেখানে বসে প্রয়োজনীয় তথ্য সংগ্রহ করতে পারেন। এমনকী, ছাত্রছাত্রীদের কথা মাথায় রেখেও নাটক নিয়ে বিশেষ বিভাগ চালুর পরিকল্পনা করা হয়েছে পুরসভার। এছাড়াও, ছোট নাটকের দলগুলি যারা আর্থিক কারণে বড় মঞ্চ ভাড়া করতে পারে না, তাদের বিশেষ সুবিধা দেওয়া হবে হাতিবাগানের এই থিয়েটারে। ইতিমধ্যেই এই নিয়ে প্রাথমিক পরিকল্পনা গ্রহণ করা হয়েছে। এবার দ্রুত কাজ শুরুর জন্য তোড়জোড় চলছে বলে পুরসভা সূত্রের খবর। পুরসভার মেয়র পারিষদ অতীন ঘোষের কথায়, ‘‘স্টার থিয়েটারের হেরিটেজ অংশকে নতুন করে ঢেলে সাজার পরিকল্পনা করা হয়েছে। দ্রুত কাজ শুরুর চেষ্টা চলছে।’’
ছোট নাটকের দলগুলি তাদের মহড়ার জন্য জায়গা পাচ্ছে না, এই ছবি শহরের নাট্যসংস্কৃতিতে পরিচিত সংকট। শুধু মহড়াই নয়, তাদের নাটক মঞ্চস্থের জন্যও হলভাড়া করতে পারে না অর্থ না থাকায়। সমস্যার সমাধানে স্টারের আরেকটি অংশে ছোট নাটকের দলগুলির জন্য বিশেষ জায়গার ব্যবস্থা করা হবে। যে সমস্ত দল পথনাটিকা করে, তারাও এই ব্যবস্থায় উপকৃত হবে বলেই অনুমান পুর আধিকারিকদের একাংশের। তবে নাটক মঞ্চস্থের জন্য আলো, সাউন্ড সিস্টেমের ব্যবহারটা শুধু তাদের করে নিতে হবে। 
শুধু নাটকই নয়, নাটক বা সংস্কৃতিমূলক আলোচনাসভার জন্যেও বিশেষ ব্যবস্থা থাকছে। নামমাত্র মূল্যে এই সমস্ত সুবিধা পাওয়া যাবে বলে পুরসভা সূত্রের খবর। অতীনের কথায়, ‘‘এজন্য শুধু টোকেন মানি জমা দিতে হবে পুরসভায়।’’